NW-boer herstel ‘wonderbaarlik’ ná plaasaanvalHennie haal al self asem (Foto: Verskaf) “Dit is werklik ŉ wonderwerk wat plaasvind.” Só vertel Talitha Niemand, die vrou van Hennie Niemand (30) wat verlede Vrydagaand tydens ŉ aanval op hul plaas in die Oudedorp-omgewing, Noordwes, geskiet is. Maroela Media het vroeër berig ŉ enkele aanvaller het Vrydag omstreeks 18:30 ŉ plaaswerker op die Niemands se plaas oorrompel en sy voertuig se motorband stukkend geskiet. Hy het glo dié werker gedwing om Hennie te gaan roep, onder die voorwendsel dat hy ŉ pap band het. Hennie is gevolglik in die bors geskiet en is die aand na die hospitaal gehaas. Die koeël is by sy bors in, het sy hart en longe gemis en is by die heup uit. Hennie sterk tans aan in die Mediclinic Potchefstroom se waakeenheid. Talitha het Maandag aan Maroela Media gesê haar man is van die ventilator afgehaal en kan nou op sy eie asemhaal. “Hy kan al ŉ bietjie praat, maar ŉ mens kan nie mooi hoor wat hy sê nie,” vertel Talitha. Hennie is Vrydagaand kort ná die aanval in die teater ingestoot waar sy milt verwyder is. Hy was Sondagoggend weer in die teater om die watte te verwyder wat in sy wonde geplak is om die bloed te absorbeer. “Die dokters het in die teater gesien hy het ook ŉ gaatjie in sy dikderm wat hulle toe weer geheg het,” vertel Talitha. Talitha beskryf Hennie se oorlewing en spoedige herstel as ŉ wonderwerk. Sy sê dit is ŉ wonderwerk dat die koeël nie een van sy ander organe geraak het nie. “Dit gaan baie goed met hom. Ons vra dat almal nog steeds vir hom bid sodat hy so gou moontlik huis toe kan kom,” vertel Talitha. “As ek met hom praat, wil hy net heeltyd weet hoe dit met my en die kinders by die huis gaan.” Talitha en Hennie het ŉ tweejarige dogtertjie, Nina, en eenjarige seuntjie, Johan. “Nina vra waar haar pappa is en stuur vir hom prentjies oor WhatsApp.” Hennie is na bewering met ŉ polisiebeampte se gesteelde dienspistool geskiet.